Vb 2019: Magyarország - hetmeteres.com
Kezdőlap Csapatbemutató Vb 2019: Magyarország
Vb 2019: Magyarország
A Magyar Kézilabda Szövetség célkitűzésének értelmében a magyar válogatottnak az első hét hely valamelyikére kell odaérnie a számunkra ma kezdődő világbajnokságon. Nem lesz könnyű dolga a társ-szövetségi kapitányok, Csoknyai István és Vladan Matics által irányított csapatunknak, de nem lehetetlen megvalósítani az álmot.
Pánikhangulat uralkodott a magyar kézilabda-szurkolók körében, amikor a dán-német közös rendezésű vb-selejtező sorsolásán kiderült, Szlovéniát kell legyőznünk két mérkőzésén a tornáért. Ez végül a vártnál könnyebben sikerült még Ljubomir Vranjessel a kispadon.
Az ősszel azonban a tréner veszprémi menesztését követően a válogatott éléről is távozott, ahol ideiglenesen Csoknyai István követte, majd véglegesen kinevezték a balatonfüredi szakembert Vladan Maticcsal együtt társ-szövetségi kapitánynak.
A duó a magyar férfi kézilabdázásban egyedülállóan Dániában debütált egy nem túl szívderítő, 33–19-es vereséggel, majd egy ennél lényegesebben szebb győzelemmel (28–25) három nap múlva szintén az olimpiai bajnok ellen.
Fontos világverseny kezdődik számunkra, mivel a 2020-as tokiói ötkarikás játékokra az első hétbe kerüléssel megszerezhetnénk a jogot, hogy selejtezhessünk. Amennyiben ez nem jön össze, akkor sem dől össze a világ, mivel a jövő évi Európa-bajnokságon még további két hely gazdára talál a selejtezőkre.
A jelenben maradva ezt a sikert valószínűleg a Balogh Zsolt, Bánhidi Bence, Bodó Richárd, Lékai Máté, Mikler Roland tengely harcolhatja ki jól kiegészülve többek között Ilyés Ferenccel és a legfontosabb meccseken majd Nagy Lászlóval.
Egészen biztos fontos szerepe lesz majd Ligetvári Patriknak, aki félévnyi spanyolországi légióskodást követően hármas védőként bizonyíthat majd, illetve, ha a sors úgy hozza, Bodó távollétében támadásban is szerepet kaphat. Jamali Imannal karöltve, ugyanis a szegedi Bombázó akárcsak Balogh Zsolt és Lékai Máté, apai örömök elé néz, éppen a világbajnokság során születhet meg az első gyermekük.
Szerencsére Magyarországot elkerülték a sérülések, így gyakorlatilag a legerősebb összeállításában utazhatott ki az alakulat. A keretszűkítés áldozata lett a Nantes-ban kevés lehetőséghez jutó, azóta már klubot váltó Faluvégi Rudolf, valamint a TBV Lemgóval a Bundesligában szereplő Bartók Donát. Ott van viszont a keretben két fiatal, a jobbátlövő Máthé Dominik, aki a dánok ellen debütált címeres mezben, valamint a már bemutatkozott balátlövő, Szita Zoltán. Ők azonban egyelőre tartalékok, akárcsak a Ferencváros védekező specialistája, Schuch Timuzsin.
Tartalékok: Máthé Dominik (Balatonfüredi KSE), Szita Zoltán (Balatonfüredi KSE), Schuch Timuzsin (Ferencváros)
Szövetésig kapitányok: Csoknyai István és Vladan Matics
Legutóbbi vb-helyezés: 7.
Előző cikkVb 2019: Macedónia
Következő cikkVb 2019: hihetetlen dráma, magyar pontvesztés Argentína ellen